**КЛУЧНИ ЗАБЕЛЕШКИ**

Заради конструктивност и правилна синфронизација на ставовите на сите одделенија, Комората на овластени архитекти и овластени инженери ги систематизираше своите забелешки идентификувани како клучни од кои не би требало да се отстапи, на следниов начин:

1. Новиот Закон за градење, пред сѐ треба да ги застапува начелата за еднаквост и рамноправност за членување и раководење со Комората на овластени архитекти и овластени инженери. Во таа насока потребно е таксативно да бидат наведени сите професионални одделенија, вклучувајќи ги и одделенијата со помал број на членови (во нацрт-текстот именувани како Други струки). Да се остави во мандат на работење на Комората да се регулираат дополнителни професионални одделенија за нови професии со овластувања, во согласност со позитивната законска регулатива, а во контекст на целосна автономија на КОАИ за одлучување по прашања што ја засегаат самата Комора. Да се нагласи плаќање на годишната членарина за членување во Комората во предлог Законот за градење како основен начин на финансирање на Комората. Овластувањата мора да имаат рок на важност и да се продолжуваат на основа на собран број на кредити/поени, согласно програмите на Комората за континуиран професинален развој и пропишани во Правилник за истото, а кој би функционирал согласно системот ЦПД-Цонтинуоус Профессионал Девелопмент. (забелешки кои се однесуваат на членовите 43, 51. 52 и 157 во нацрт-текстот на Законот за градење),

2. Потребно е да се направи регулирање на процесите за добивање одобрение за градење во насока на подобрување на градбите и дигитализација на процесите, преку воведување на мандаторен БИМ (Буилдинг Информатион Моделинг) пристап, односно Информациско моделирање на градби при проектирањето и одржувањето на истите, за што веќе е воспоставена рамка со конституирање на ТК 45 во рамките на работење на ИСРСМ – Институтот за стандардизација на РСМ. Комората е подготвена да ја преземе обврската за реализација на сите потребни подготвителни активности во период што би го утврдил законодавецот. (забелешки кои се однесуваат на член 62 во нацрт-текстот на Законот за градење),

3. Потребна е модернизација на системот е-Одобрение, надградба со нови алатки и со ова законско решение неопходно е вклучување на Комората во истиот, со цел обезбедување на механизми за контрола на почитување на Ценовниците и Тарифникот, за проверка на примена и валидност на овластувањата, како и за проверки при аплицирање за нови овластувања. Воведување на е-градежен дневник, во насока на дигитализација на процесите, сметаме дека уште повеќе ќе допринесе за воведување на ред во документацијата. (забелешки кои се однесуваат на член 88 во нацрт-текстот на Законот за градење),

4. Со цел да се намали миграцијата и да им се даде предност на домашните инженери, критериумите за потврдувањето на странски овластувања на странци кои сакаат да извршуваат инженерска дејност во Република Северна Македонија, треба да се зајакнат со воведување на полагање стручен испит за познавање на локалната законска регулатива и задолжително познавање на македонскиот јазик. Странски инженер, по потврдување на неговото овластување, да може да работи во РСМ само како проектант и изведувач, но не и ревидент и надзор. Странските компании при добивање на лиценца за работа, задолжително да имаат вработено најмалку еден инженер од Македонија со соодветно овластување. (забелешки кои се однесуваат на член 60 во нацрт-текстот на Законот за градење),

5. Деталните постапки за работење во областа на градежништвото кои не се уредени во Законот за градење, потребно е да бидат уредени со подзаконски акти и воедно во текстот на Законот да бидат утврдени и таксативно наброени подзаконските акти и Правилници. Исто така, определено таксативно набројување од Законот за градење да се пренесе на ниво на Правилници. (забелешки кои се однесуваат на членовите 8, 12, 13, 66, 137, 138, 139, 140 и 144 во нацрт-текстот на Законот за градење).